6 op kortlys vir ManBookerprys | Netwerk24
Deur Elretha Britz 13 September 2016 19:31
Op die kortlys vir vanjaar se Man Bookerprys vir fiksie, een van die belangrikste skryfpryse in die Engelse skryfwêreld, is twee Britte, twee Amerikaners en twee Kanadese skrywers.
Die Britse skrywers is Deborah Levy vir Hot Milk en Graeme Macrae Burnet vir His Bloody Project, die Amerikaners is Paul Beatty met The Sellout en Ottessa Moshfegh met Eileen, en die Kanadese skrywers is David Szalay vir All That Man Is en Madeleine Thien wat vir Do Not Say We Have Nothing in aanmerking kom.
Luidens die mediaverklaring dek die romans uiteenlopende onderwerpe, van moord in 19de eeuse Skotland tot klassieke musiek gedurende die Chinese revolusie.
Amanda Foreman, voorsitter van die beoordelaarspaneel, sê dié ses boeke weerspieël die sentraliteit van die roman in die moderne kultuur deur die voortou te neem met onkonvensionele temas, die onbekende te verken en die pak van moeilike onderwerpe.
Die ses finaliste ontvang £2 500 (sowat R43 000) elk en die wenner £50 000 (sowat R900 000). Dit gaan uiteraard gepaard met waardevolle internasionale blootstelling.
Die Bookerprys is in 1969 ingestel en het wenners gelewer wat van die wêreld se topskrywers geword het, soos Salman Rushdie, Hilary Mantel, Iris Murdoch en Ian McEwan.
Vanjaar se Booker-wenner sal op 25 Oktober in Londen se Guildhall op 'n deftige geleentheid bekend gemaak word wat regstreeks deur die BBC uitgesaai sal word.